
Text rozhodnutia
Súd: Krajský súd Košice Spisová značka: 4Co/116/2012 Identifikačné číslo súdneho spisu: 7107224675 Dátum vydania rozhodnutia: 29. 11. 2012 Meno a priezvisko sudcu, VSÚ: JUDr. Zuzana Šoltýsová ECLI: ECLI:SK:KSKE:2012:7107224675.1 Uznesenie Krajský súd v Košiciach v právnej veci žalobcu G. I., O.. XX.XX.XXXX, V. X. E., U.. M. XX, E.Ž., zast. JUDr. Alexandrom Milkom, advokátom, Cyrila a Metoda 4, Rožňava proti žalovanému F. Z., F..E..D.., C. : XX XXX XXX, R. X, M., o zaplatenie 880,17 eur s prísl., o odvolaní žalobcu proti uzneseniu Okresného súdu Košice I zo dňa 4. apríla 2012, č.k. 19C/22/2008-231 takto r o z h o d o l : P o t v r d z u j e uznesenie súdu prvého stupňa. o d ô v o d n e n i e : Napadnutým uznesením súd prvého stupňa 1/ konanie zastavil 2/ rozhodol, že žiaden z účastníkov konania nemá právo na náhradu trov konania Uviedol, že žalobca sa svojim návrhom doručeným súdu dňa 10.10.2007 domáhal, aby súd zaviazal žalovaného zaplatiť mu sumu 880,17 eur z nevrátenej finančnej zábezpeky so 14%- ným úrokom z omeškania od 2.5.2007 do zaplatenia a nahradiť trovy konania. Počas konania došlo k povoleniu reštrukturalizácie na majetok dlžníka - žalovaného, a to uznesením Okresného súdu Košice I č.k. 32R 3/2010 - 684 zo dňa 12.01.2011, ktoré bolo publikované v Obchodnom vestníku dňa 18.01.2011, čím zo zákona došlo k prerušeniu súdnych konaní vedených voči žalovanému. Jeho veritelia si mohli svoje pohľadávky uplatniť v reštrukturalizácii. Súd prvého stupňa poukázal na ustanovenia § 118 ods. 2, § 120 ods. 1, § 124 ods. 4 zákona č. 7/2005 Z.z. o konkurze a reštrukturalizácii v platnom znení. Uviedol, že Krajský súd v Košiciach uznesením č.k. 3CoKR/18/2011-1036 zo dňa 3.11.2011 zmenil rozhodnutie Okresného súdu Košice I č.k. 32R 3/2010 - 1270 zo dňa 19.09.2011 a potvrdil reštrukturalizačný plán dlžníka STEEL TRANS s.r.o. v znení prijatom schvaľovacou schôdzou dňa 25.08.2011 a ukončil reštrukturalizáciu dlžníka. Uznesenie bolo zverejnené v Obchodnom vestníku dňa 9.11.2011 a dňa 10.11.2011 nadobudlo právoplatnosť. Vychádzajúc z ust. § 155 ods. 2 a § 156 zákona č. 7/2005 Z.z. o konkurze a reštrukturalizácii v platnom znení, v zmysle ktorého zverejnením uznesenia súdu o skončení reštrukturalizácie v Obchodnom vestníku zanikajú účinky začatia reštrukturalizačného konania a zastavujú sa konania prerušené podľa § 118 ods. 4, súd konanie (ex lege) zastavil. O trovách konania rozhodol súd podľa § 146 ods. 1 písm. c/ O.s.p., podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené. Proti tomuto uzneseniu podal v zákonnej lehote odvolanie žalobca prostredníctvom právneho zástupcu a navrhol napadnuté uznesenie súdu prvého stupňa v zmysle § 221 ods. 1 písm. h/ O.s.p. zrušiť a vrátiť vec súdu prvého stupňa na ďalšie konanie. Uviedol, že s napadnutým rozhodnutím nie je spokojný, pretože súd prvého stupňa nesprávne vec právne posúdil tým, že nepoužil správne ustanovenie právneho predpisu a nedostatočne zistil skutkový stav. Odvolanie podal z dôvodov podľa § 205 ods. 2 písm. d/, f/ O.s.p. Predovšetkým poukázal na tú skutočnosť, že v konaní vedenom na Okresnom súde Košice I sa koná o žalobe žalobcu o zaplatenie sumy 880,17 eura z nevrátenej finančnej zábezpeky a o protinávrhu žalovaného o náhradu škody. Okresný súd Košice I napadnutým uznesením zastavil konanie vo veci zaplatenia sumy 880,17 eura, nezastavil však konanie o náhradu škody, ktorý nárok si žalovaný uplatnil protinávrhom. Súd v tejto veci určil termín pojednávania na deň 3.5.2012. Žalobca sa týmto postupom súdu cíti ukrátený na svojich právach a postup prvostupňového súdu považuje za nesprávny. Odvolací súd vec podľa ust. § 214 ods. 2 O.s.p. prejednal bez nariadenia pojednávania, preskúmal rozhodnutie súdu prvého stupňa aj s konaním, ktoré mu predchádzalo (§ 212 ods. 1 O.s.p) a dospel k záveru, že odvolanie žalobcu je nedôvodné. V prejednávanej vec z obsahu spisu je zrejmé, že súd prvého stupňa rozsudkom zo dňa 3.7.2009, č.k. 19C/22/2008-187 v spojení s opravným uznesením č.k. 19C/22/2008-212 rozhodol prvým výrokom, že žalovaný je povinný zaplatiť žalobcovi sumu 880,17 eura s 9,5 % úrokom z omeškania od 2.5.2007 do zaplatenia a nahradiť na účet jeho právneho zástupcu trovy konania vo výške 657,34 eura a to do troch dní od právoplatnosti rozsudku. Druhým výrokom žalobu v prevyšujúcej časti príslušenstva zamietol a tretím výrokom protinávrh žalovaného (o zaplatenie 1.193,13 eura) vylúčil na samostatné konanie. Proti tomuto rozsudku a to proti prvému výroku podal odvolanie žalovaný. Druhý a tretí výrok nadobudli právoplatnosť dňa 18.08.2009. Vzájomný návrh žalovaného (protinávrh) bol vylúčený na samostatné konanie a zapísaný bol pod sp.zn. 17C/62/2012. Z pripojeného spisu 17C/62/2012 je zrejmé, že žalobca (STEEL TRANS, s.r.o.) na pojednávaní dňa 3.5.2012 vzal návrh (protinávrh o zaplatenie 1.193,13 eura) späť, na základe čoho Okresný súd Košice I uznesením zo dňa 3.5.2012, č.k. 17C/62/2012-32 konanie podľa § 96 O.s.p. zastavil a žalobcovi uložil povinnosť nahradiť žalovanému trovy konania v sume 166,47 eura. Proti tomuto uzneseniu podal odvolanie žalobca a to len proti výroku o trovách konania. Krajský súd v Košiciach uznesením zo dňa 7.11.2012, č.k. 1Co/209/2012-41 zrušil uznesenie vo výroku o trovách konania a v rozsahu zrušenia vrátil vec súdu prvého stupňa na ďalšie konanie. Výrok o zastavení konania pre späťvzatie návrhu nebol napadnutý odvolaním a teda nadobudol právoplatnosť. Podľa § 156 zákona č. 7/2005 Z.z. zverejnením uznesenia súdu o skončení reštrukturalizácie v Obchodnom vestníku zanikajú účinky začatia reštrukturalizačného konania a zastavujú sa konania prerušené podľa § 118 ods. 4. Ak zo záväznej časti plánu nevyplýva niečo iné, zaniká tiež funkcia veriteľského výboru a funkcia správcu. Zákon viaže zánik hmotnoprávnych účinkov na zverejnenie uznesenia o skončení reštrukturalizácie v príslušnom registri. Uznesenie o skončení reštrukturalizácie dlžníka STEEL TRANS, s.r.o. bolo zverejnené v Obchodnom vestníku dňa 9.11.2011. Súd prvého stupňa preto správne konanie zastavil na základe citovaného ustanovenia zákona č. 7/2005 Z.z. o konkurze a reštrukturalizácii. Z týchto dôvodov odvolací súd podľa § 219 ods. 1 O.s.p. potvrdil napadnuté uznesenie súdu prvého stupňa. Nebolo možné s poukazom na vyššie uvedené zistenia prihliadať k odvolacím námietkam. Toto rozhodnutie prijal senát jednohlasne (§ 3 ods. 9 zák. 757/2004 Z. z. s účinnosťou od 1. mája 2011). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2012:7107224675.1 (dáta aktuálne k 14. 11. 2026). Záväzné je znenie zverejnené súdom.




